ผ่อนเกณฑ์เอกชนลงทุนนอก
แบงก์ชาติดีเดย์ไตรมาส3ปีนี้เพิ่มวงเงินซื้อกิจการอสังหาฯ
3 ส.ค. 2555

แบงก์ชาติดีเดย์ไตรมาส3ปีนี้เพิ่มวงเงินซื้อกิจการอสังหาฯ
ธปท.ลุยไฟ ไม่หวั่นตลาดการเงินโลกผันผวน เดินหน้าทยอยเปิดให้นักลงทุนไทยนำเงินไปลงทุนในต่างประเทศ
นายประสาร ไตรรัตน์วรกุล ผู้ว่าการธนาคารแห่งประเทศไทย (ธปท.) เปิดเผยว่า ในช่วงครึ่งปีหลังของปีนี้ ธปท.จะออกมาตรการผ่อนคลายหลักเกณฑ์การเปิดเสรีการเคลื่อนย้ายเงินทุน เพื่อให้นักลงทุนไทยนำเงินออกไปธุรกรรมการเงินในต่างประเทศ โดยจะทยอยทำตั้งแต่ไตรมาส 3 ปีนี้ และ ธปท.เห็นว่าในช่วงครึ่งปีหลังเงินลงทุนจากต่างชาติจะไหลเข้ามาลงทุนในไทยต่อเนื่อง 
“การผ่อนคลายหลักเกณฑ์ต่างๆ ธปท.จะทำอย่างมีเงื่อนไข ไม่เปิดเสรีทั้งหมดในภาวะที่ตลาดการเงินโลกผันผวนมากเช่นนี้ หากสถานการณ์เปลี่ยนแปลงจากหน้ามือเป็นหลังมือ ธปท.จะได้มีเครื่องมือที่จะสามารถดึงเงินลงทุนกลับเข้าประเทศ หรือลดการไหลออกของเงินทุนได้ทันสถานการณ์” นายประสาร ระบุ
นายประสาร กล่าวว่า การเปิดเสรีประชาคมเศรษฐกิจอาเซียน หรือเออีซี ทำให้นักลงทุนไทยสนใจที่จะนำเงินไปลงทุนหรือขยายการลงทุนไปยังประเทศเพื่อนบ้าน และนำเงินไปซื้อสินทรัพย์ หรือกิจการในต่างประเทศที่ราคาลดลง ซึ่ง ธปท.คาดว่าเอกชนไทยจะนำเงินไปลงทุนโดยตรงในต่างประเทศ 1.1-1.2 หมื่นล้านเหรียญสหรัฐ หรือราว 3.4-3.7 แสนล้านบาท 
แหล่งข่าวจาก ธปท. เปิดเผยว่า ธปท.อยู่ระหว่างการร่างมาตรการผ่อนคลายการหลักเกณฑ์การทำธุรกรรมการเงินในตราต่างประเทศ ในส่วนของการนำเงินตราออกนอกประเทศ เช่น การเพิ่มวงเงินซื้ออสังหาริมทรัพย์ในต่างประเทศจากเดิมที่กำหนดไว้ไม่เกิน 10 ล้านเหรียญสหรัฐต่อปี การเพิ่มวงเงินให้กับนิติบุคคลในไทยที่จะให้กู้ยืมแก่กิจการที่ไม่ใช่บริษัทในเครือในต่างประเทศจากเดิมที่กำหนดไว้ไม่เกิน 50 ล้านเหรียญสหรัฐต่อปี
นอกจากนี้ ธปท.พิจารณาว่าอาจผ่อนผันให้ผู้มีเงินได้ในต่างประเทศไม่ต้องนำเงินรายได้กลับเข้าประเทศในวงเงินที่สูงกว่า 5 ล้านเหรียญสหรัฐต่อปี และอาจจะพิจารณาให้บุคคลธรรมดาที่ไปลงทุนในซื้อกิจการในต่างประเทศ ทั้งกิจการในเครือหรือลงทุนเพื่อเป็นเจ้าของกิจการที่ถือตั้งแต่ 10% ขึ้นไป ให้ขยายวงเงินลงทุนเพิ่มขึ้นจากเดิมที่ให้ 100 ล้านเหรียญสหรัฐ เป็นต้น 
ทั้งนี้ การผ่อนคลายมาตรการดังกล่าวจะอำนวยความสะดวกให้นักลงทุนไทย และการที่เอกชนนำเงินไปลงทุนในต่างประเทศจะลดภาระของ ธปท.ในการพันบัตรที่ออกมาดูดซับสภาพคล่องในระบบ
ขณะที่มาตรการระยะยาวที่ภาคธุรกิจได้เสนอขอผ่อนผันมาทาง ธปท. เช่น การเปิดให้ผู้ส่งออก สามารถไม่นำเงินตราต่างประเทศที่เป็นรายได้จากการส่งออกเข้าประเทศได้โดยไม่มีกำหนดเวลา หรือไม่จำเป็นต้องนำเงินเข้าประเทศนั้น ธปท.อยู่ระหว่างพิจารณาจากปัจจุบันที่ธปท.ผ่อนผันให้ผู้ส่งออกไม่ต้องนำรายได้จากการส่งออกเข้าประเทศทันที แต่ผ่อนผันให้ฝากเงินไว้ในต่างประเทศได้นานสูงสุดไม่เกิน 1 ปี นั้นยังอยู่ระหว่างการพิจารณา